Wat is 'n 'krediettelling'? - Jou Geld | Solidariteit WêreldJou Geld | Solidariteit Wêreld
Tuis › 2016-begroting › Wat is 'n 'krediettelling'?
Wat is 'n 'krediettelling'?
Baie kredietburo's en kredietverskaffers som die inligting in jou kredietprofiel op om by 'n krediettelling uit te kom met gebruik van 'n "tellingkaart". Elke tellingkaart is uniek en sal 'n verskillende telling oplewer, maar aangesien hulle almal gegrond is op jou kredietprofiel wat dieselfde is, sal die resultate min of meer vergelykbaar wees.
Kredietverskaffers kan hierdie telling gebruik om te bepaal hoe riskant dit mag wees om krediet aan jou toe te staan. Hoe hoër jou telling, hoe beter jou kredietkapasiteit, en hoe laer jou waargenome kredietrisiko.
Die krediettelling word afgelei deur jou krediet-aktiwiteit te assesseer. Dit beteken daar moet voldoende krediet-aktiwiteit wees om 'n krediettelling te kan aflei. Sommige mense is verras om te vind dat, omdat hulle altyd kontant vir alles betaal het, hulle nie 'n krediettelling het nie – of 'n baie lae telling het – en nie vir 'n lening mag kwalifiseer nie. Dit is omdat, sonder 'n paar kredietrekenings, daar geen rekord van kredietgedrag is nie. Baie leners wil graag sien dat 'n applikant ietwat ervaring het in die hantering van skuld.
Ideaal gesproke wil jy nie afhanklik van krediet wees nie, maar om 'n paar kredietrekenings te hê wat goed bestuur word – dit wil sê, bekostigbaar is en betyds betaal word – sal jou krediettelling verbeter.
Soos hierbo aangedui, gebruik elke kredietburo of kredietverskaffer hul eie tellingkaartformule om hulle krediettelling te bereken, en neem 'n paar aspekte in ag, wat herskep word tot 'n model om kredietversuim te voorspel. Oor die algemeen kan die volgende faktore oorweeg word:
Die aantal onlangse kredietnavrae (dit wil sê, soek jy rond vir baie krediet?).
Hoe lank die aktiewe rekenings in gebruik is, en of hulle goed bestuur word.
Die ratio van uitstaande saldo's tot kredietfasiliteitlimiete.
Die aard van kredietrekenings – byvoorbeeld buitensporige lenings vir verbruikersbesteding (soos kleinhandelrekenings, kredietkaarte en korttermyn persoonlike lenings) word oor die algemeen minder wenslik beskou as om te leen om bate-aankope te finansier (voertuigfinansiering, verbande).
Enige negatiewe betalingsgedrag – betalings oorgeslaan, laat betalings of betalingsversuim.
Ongunstige lysting, hofuitsprake, ens.
Om jou krediettelling gesond te hou, is die volgende belangrik:
Beperk die omvang van die kredietafhanklikheid – veral krediet vir verbruikersbesteding. Te veel krediet kan 'n negatiewe impak op jou profiel hê.
Moenie jou kaarte tot die maksimum gebruik nie – bly weg van jou maksimum kredietlimiet.
Maak seker aansoeke word akkuraat voltooi om inligtingfoute te voorkom.
Jy is geregtig op een gratis kredietkontrole per jaar; maak seker jy doen dit deur een van die kredietburo's om vir foute na te gaan – en laat hulle dan korrigeer.
Dit is belangrik om 'n gesonde krediettelling te hê om te verseker dat jy suksesvol vir krediet aansoek kan doen wanneer jy dit benodig. Behoorlike finansiële bestuur en goeie betalingsgedrag kan lei tot 'n goeie krediettelling – en die vermoë om met vertroue vir huisleningfinansiering aansoek te doen.